Ved et rutinetjek blev en bil med to personer stoppet ved Løkken omkring klokken halv to natten til fredag. Det viste sig dog at være temmelig uheldig for de to. - De havde ikke lige umiddelbart nogen tilknytning til stedet. Men de havde indbrudsværktøj, som huer og handsker og så videre, i bilen, fortæller vagtchef ved Nordjyllands Politi Bent Højgaard. Der er tale om en kvinde på 24 og en mand på 34. Den 34-årige forsøgte at stikke af fra politiet, men han blev hurtigt fanget igen. De to sidder nu i arresten i Hjørring. Ifølge Bent Højgaard har politiet på nuværende tidspunkt ikke noget konkret gerningssted, som kan knyttes til de to anholdte.
To personer havde indbrudsværktøj i bilen, da de blev stoppet af politiet.